Dinamo (stadion, Samarqand)
"Dinamo Stadioni — Oʻzbekistonning Samarqand shahridagi koʻp maqsadli stadion. Dinamo Samarqand futbol klubining uy arenasi hisoblanadi. Ushbu stadion koʻp maqsadli boʻlib, futboldan tashqari boshqa sport turlarini ham oʻtkazsa boʻladi. Stadion 1963-yili qurib bitkazilgan, oʻsha paytlari stadion sigʻimi 16.000 tomoshabinga moʻljallangandi. Stadion Samarqandning Mirzo Ulugʻbek (sobiq Karl Marks) koʻchasida joylashgan. 2011-yili stadionda kapital rekonstruksiya ishlari olib borilganidan soʻng, stadion sigʻimi 13.800 oʻrindiqqa qisqartirildi. Tomoshabin toʻplash boʻyicha rekordi 1999-yil „Doʻstlik“ (Toshkent viloyati) ga qarshi oʻyinda oʻrnatilgan, ushbu oʻyinda 35.000 dan koʻp ishqiboz tashrif buyurgan. 2012-yili rekonstruksiya ishlaridan keyin stadion zamonaviy holatga keltirildi. Stadionda: zamonaviy kiyinish xonalari, dush kabinalari, hakamlar xonasi, jurnalistlar, matbuot, sharhlovchilar va TV uchun maxsus xonalar, Matbuot anjumani zali, tibbiyot uchun xonalar, doping-nazorat xonasi, Restoran, Kafe-Bar, Klub va Stadion muzeyi, VIP va CIP oʻrinlar bor. Stadion 112x72 metrli Daniyadan maxsus olib kelingan tabiiy chimdan iborat. Stadion chimining atrofini yugurish uchun moʻljallangan yoʻlak tashkil etadi. Hozirda „Dinamo Stadioni“ Oʻzbekistonning FIFA talablariga javob beradigan eng yaxshi stadionlaridan biridir.